Kuva: Kaija Länsman / Yle Sápmi

Aamutuimaan Inarin kirkonkylän raitilla vastaan kävelee pariskunta – hyvin lämpimästi pukeutuneina. He ovat Yasu ja Saki Japanista.

– Olemme Inarissa kaksi yötä. Olemme nähneet kuuluisat revontulet. Katselimme illalla niitä monta tuntia, he kertovat ja jatkavat matkaansa.

Eivät mahdu tavallisiin takseihin, yrittäjä osti linja-auton

Inarilainen kuljetusalanyrittäjä Ilmari Slantin autoissa pyörät ovat pyörineet läpi joulun. Turistien määrä on kasvanut niin, että tavallisiin takseihin he eivät enää sovi.

Slant hoitaa lentokenttäkuljetukset Ivalosta Inariin.

– Lentokenttäkuljetukset ovat lisääntyneet. Joulupäivänä yhdeltä koneelta tuli viisikymmentä asiakasta. Turistien takia uusin kalustoani ja ostin linja-auton, kertoo Slant.

Nyt aasialaisia, maaliskuussa tulevat eurooppalaiset

Visit Inari oy:n toimitusjohtaja Tapani Lappalaisella on välipäivinäkin kiire. Joululomaa tuskin kukaan inarilainen matkailualanyrittäjä ehti pitää, arvelee Tapani Lappalainen.

– Koko kylä on täynnä. Eniten vieraita tulee Hong Kongista, Taiwanista ja Japanista.

– Revontulet tietysti kiinnostaa eniten, mutta kyllä muutkin aktiviteetit kelpaavat, kuten esimerkiksi moottorikelkkailu, kertoo Lappalainen.

Tavallisesti aasialaiset matkailijat viipyvät Inarissa pari yötä. Aasialaisia näkyy runsain mitoin Inarissa yli vuodenvaihteen.

– Tammi- ja helmikuun vaihde on vähän hiljaisempaa aikaa. Maaliskuussa tulevat sitten eurooppalaiset, kertoo Lappalainen.

Suomen pohjoisimmassa kylässä jonkin verran aasialaisia – enemmänkin sopisi

Nuorgamin lomakeskus sijaitsee Suomen pohjoisimmassa kylässä, Nuorgamissa. Satunnaisesti Nuorgamissakin on jonkin verran ollut aasialaisia vieraita, kertoo yrittäjä Marjatta Holmberg.

– Jokainen yrittäjä tietenkin toivoo kasvua. Täällä aasialaisia kiehtoo revontulten lisäksi sijaintimme, olemmehan Suomen pohjoisimmassa pisteessä. – Nuorgamissa aasialaisia kiehtoo myös se aito hiljaisuus ja arktinen luonto, kertoo Holmberg.